Пейзажен пленер "От птичи поглед с Канон" - 21/24 октомври 2010 | Фотосинтезис
// Фото школа / Пленери | PhotoSynthesis	| Октомври 06, 2010
Местата са изчерпани. Благодарим за големия интерес!
Краят на октомври е най-колоритното време за пейзажна фотография – когато листата на дърветата започнат своята пъстра метаморфоза и гората се обагри в най-различни нюанси.
А представяте ли си какъв цветен килим е гледката отвисоко? Искате ли да направите снимка от птичи поглед с най-добрата техника от Канон?
Станете част от клуба на летящите фотографи и елате с Канон в един от най-фотогеничните райони на България - околностите на Берковица, Белоградчишките скали и Врачанския балкан.
Програмата на пленера включва представяне на най-новия модел на Канон EOS 60D, като през цялото време на разположение на участниците ще има пъстра гама от обективи и фотоапарати Канон.
По време на пленера ще се проведат лекции на тема Пейзажна фотография и HDRI обработка, съчетано с въздушна фотография. Лектори ще бъдат Георги Неделчев, Тодор Велков и Александър Иванов.
Всеки участник ще има възможност да направи кратка височинна фотосесия от мотоделтапланер.
Почувствайте планинския въздух с всички свои сетива,
погледнете отгоре и разперете в простора свободно крила,
откъдето природата изглежда удивително, а земните пътища – непознати.
Възпейте красотата на света със своите фотоапарати!
София – Вършец – Берковица – Чипровци – Белоградчик – Враца - София
Цена за участие: 150 лв
- Две нощувки със закуска в хан «Мадоната» в Белоградчик
- Една нощувка със закуска в хотел «Чайка» във Враца
- Една вечеря с Канон
- Транспорт с автобус по целия маршрут на пленера
- Обиколка на атрактивни природни забележителности
- Семинари на тема Пейзажна фотография, HDRI цифрова обработка и въздушна фотография с лектори Георги Неделчев, Тодор Велков и Александър Иванов
- Отпечатване на най-добрата снимка на всеки участник
И за всеки по един БЕЗПЛАТЕН ПОЛЕТ с фотоапарат в безтегловност
*Цената не включва такси за посещение на туристическите обекти и природни феномени
Всеки желаещ да се включи, трябва да направи предварителна заявка за участие на e-mail lkulekova@photosynthesis.bg до 17 октомври включително.
В полето subject напишете „Plener Canon landscape”.
- марка и модел фотоапарат
До 24 часа след като получите потвърждение за участие, е нужно да заплатите в някой от нашите магазини авансово част от сумата в размер на 60 лв. Доплащането в размер на 90 лв. може да направите на място при събирането на групата за тръгване.
Подробна програма по дни, повече информация за лекците и списък с техниката на Канон, която ще може да се ползва по време на пленера можете да видите тук (кликнете върху текста):
Техника на Канон
1) 21.10 – четвъртък
08:00 Тръгваме от София с автобус
10:00 Пристигаме в Берковишкия край, където обикаляме и снимаме в района на Вършец, Клисурския манастир и местността Ашиклар до Берковица
13:00 За обед се отправяме към Чипровци, където хапваме и разглеждаме. А на тръгване минаваме през Чипровския манастир и се отправяме към Белоградчик
18:00 Настаняваме се в хан „Мадоната” в Белоградчик, намиращ се на 14 км от града в махала Фалковец, откъдето започва масива на Белоградчишките скали
19:00 Презентация на Канон – среща наживо с най-новия модел EOS 60D
19:30 Лекция за пейзажна фотография с Георги Неделчев
20:30 Вечеря и купон с Канон
2) 22.10 – петък
08:00 Закуска в хотела (а по-ранобудните могат да затоплят утрото с изгревни снимки)
09:00 Особености на въздушната фотография - Александър Иванов ще разкаже какво е нужно, за да се направи добра снимка от въздуха, а пилотът Светльо Соломаха ще ни запознае с тънкостите на летенето.
09:30 Пейзаж и полет над Белоградчик
Ще посветим деня на Белоградчишките скали и крепостта «Калето», като ги обходим по въздух и земя. За целта ще се разделим на две групи – сухоземна с Жоро и Тодор, и въздухоплавна със Сашо и Светльо. По обед ще направим размяна, а след залез слънце се прибираме всички в хотела
19:00 Лекция за HDRI обработка на изображения с Тодор Велков
3) 23.10 – събота
08:00 Закуска в хотела (и/или пейзаж по изгрев слънце)
09:00 Посещение на пещера Магурата
11:00 Възможност за снимки край Белоградчик и полет над скалите според метеорологичните условия и индивидуални желания
14:00 Обядваме и тръгваме към Враца (дето гарга не каца ;))
16:30 Правим разходка до малката, но красива походна пещера «Божи мост» край с. Лиляче
18:00 Пристигаме в хотел «Чайка» във Враца, заобиколен от божествената природа на българските доломити – добра възможност за пейзажна фотография от балкон на залез слънце или разходка с водно колело в обширното „водно огледало” до хотела :)
19:00 Представяне на албума „България от птичи поглед” на Александър Иванов
19:30 Беседа с лекторите, дискусия по заснетия материал и прожекция на снимки.
20:00 Предаване на избраните снимки за печат (всеки участник избира своя най-добър кадър)
4) 24.10 - неделя
08:00 Закуска в хотела
09:00 Импровизирана изложба на въже «Цветно пране на простор»
Всеки участник (след като се е изложил) получава подарък за спомен - отпечатана най-добрата му снимка
10:00 Снимки из Национален парк Врачански балкан – проходът Вратцата, с.Згориград, пещера Леденика
14.00 Обядваме и потегляме към София през Искърското дефиле
По пътя минаваме покрай една камара природни красоти – Ритлите, Черепишки манастир, Темната дупка, Лъкатнишките скали, Елисейна,...
...и евентуално хапваме по едно шоколадче за десерт на финала край Своге
20:30 – Пристигаме в София
НАКРАТКО ЗА ЛЕКЦИИТЕ И ЛЕКТОРИТЕ
1) Пейзажна фотография – 21.10 (четвъртък) с Георги Неделчев
В този семинар ще се спрем освен на философията при снимане на пейзаж, също и на конкретни практически съвети – как да направим анализ на контраста и да сведем реалната динамика на изображението до възможностите на избраната медия? Колко начина има да се снима един пейзаж? Как и с какво да се екипираме, за да можем безпроблемно да снимаме пейзажи?
Всеки човек, привлечен от фотографията започва да снима заобикалящия го свят. Някои предпочитат да снимат предимно близките си хора, други избират фотографията на ежедневието или стрийт фотографията, а трети се спират на пейзажната фотография. Самият Оскар Барнак – изобретателят на „Лайка“ формата е стигнал до конструирането на малкоформатната камера благодарение на влечението си към снимането на пейзажи.
Най-важният философски въпрос, на който всеки фотограф търси отговор е „какво точно да снимам?“
Колкото фотографи – толкова и отговори.
Възможно най-обобщено, може да се каже, че творчеството ни е отражение на собствената ни личност. Колкото по-напред сме стигнали в личностното си израстване, толкова по-различен ще бъде и погледът ни към света. Много хора може би са стигнали до същият философски извод, но обикновено трудността се състои в това, към кои конкретни действия да се пристъпи, за да се осъществи даден творчески замисъл отражение на собствения мироглед.
Съществуват някои конкретни елементи, през които всеки пейзажист преминава. Повече или по-малко.
• избор на място за снимане отговарящо на моментните ни интереси и възможности
• избор на гледна точка и композиция
• избор на конкретно време – астрономическо и метеорологично
• ролята на емоционалното ни състояние при снимане
Георги Неделчев е познато име не само за профи-фотографите, но и сред младите фото-ентусиасти. Жоро е с дългогодишен педагогически опит, предлагайки курсове по фотография за начинаещи и напреднали. Съвместно с Фотосинтезис е провеждал обучения на тема Работа със светлина и студийно осветление, Предметна и Портретна фотография. Повече за него можете да видите тук: http://www.nedelcheff.com/
Всеки участник ще получи диск с резюме на презентацията.
2) Цифрова обработка HDRI – 22.10 (петък) с Тодор Велков
HDRI е метод за обработка на фотографии и е насочена най-вече към пейзажната фотография, където нуждата от контрол на контраста е силно необходима.
1. Теоретична част – картинки и приказки
- кога, къде и за какво може да послужи;
- как се прави - дефиниция и описание на процесите;
- аспекти, касаещи заснемането - измерване на светлината, баланс на бялото, настройки на камерата;
- недостатъци и най-често допускани грешки и начини да се избегнат;
- разглеждане на пейзаж-'шедьовър' и анализ къде ни помага HDRI по отношение на целия процес на
създаването на 'шедьовъра';
- описания, бутони и плъзгачи на някои програмки, с които можете да се започнете работа, без за това
да имате опасения, че ГДБОП ще нахлуят в дома Ви за притежание на пиратски превръзки;
2. Практическа част - дискусия по темата и 'пипане' на избрана картинка
- обработка на избрано от аудиторията изображение в търсене на предварително определен ефект/и;
- мултилейърни обработки на живо и дискусия за получените резултати;
За практическата част ще ползваме някои от следните приложения:
- DPP на Canon, за да си подготвим изходните кадри
- ENFUSE - за да си направим кадър с добре представен контраст
- Photomatix Free - за да си съберем 32 битов файл и
- QTPFS - за да получим зрелищен и/или артистичен ефект
- GIMP - за да завършим всичко в един лейър/кадър, ако се наложи. Всички операции са напълно идентични
с тези във Фотошоп и няма да има нужда от преводач в случай, че сте свикнали с него.
Без DPP и GIMP всички програмки са описани в презентацията, както и HDRView, които са под GPL лиценз, ето и линк, където можете да се запознаете с него на български език ТУК
Тодор Велков е инженер програмни системи и езици, понастоящем работещ като системен администратор. Последните три години е посветил свободното си време на фотографията и по-специално на HDRI.
3) Въздушна фотография – 23.10 (събота) с Александър Иванов
В отворена дисуксия Сашо Иванов ще сподели опита си в снимане от въздуха след десетки летателни часове над земята и височинни фотосесии в търсене на перфектните кадри.
Сашо Иванов е добре познат с прекрасните си въздушни фотографии и пейзажи от България, с изложбите „360 градуса България” и „Отражения”.
Роден и влюбен в сърцето на България, той е израсъл с тревите, камъните, дърветата, реките и ветровете. Благодарение на хора като него имаме щастието да видим уникални и непознати кътчета от България.
Повече за него можете да откриете на сайта му: http://alexanderivanov.com/index.html
По време на пленера на разположение на участниците ще бъде следната техника на Канон:
EF 200mm f/2.0 L IS USM
EOS 1D Маrк IV
Техниката, предоставена за ползване по време на пленера може да бъде закупена с отстъпка от участниците в магазините на Фотосинтезис.
Сезонът на шипките и кестените
Есента е подходящо време да заредим организмите си с витамини, а фотоапаратите си с цветни снимки за спомен, така че да изкараме лютата зима здрави и усмихнати :)
Шипки ще намерите навсякъде, където можете да заснемете пейзаж – по-далеч от градските стени :)
А Белоградчик е едно от местата, където можете да видите ядливи кестени и да си „наберете” – ако не смеете да ги консумирате, можете поне да украсите дома си с таралежковите им кожухчета :)
Побързайте, местата са органичени!
Допълнителни въпроси може да отправяте на e-mail: lkulekova@photosynthesis.bg или телефон 02/8182643
* Организаторите си запазват правото за евентуални промени в програмата, които ще бъдат обявявани своевременно.